《晓窗歌》
明代·袁昌祚

参横斗转玉绳低，月落曙出金鸡啼。铜虬咽水漏初歇，宝马趋朝客未归。

何人独向碧窗里，灯火荧荧照文字。百年踪迹混沙鸥，万古功名看骥子。

骥子权奇丰骨清，玉壶炯炯凝寒冰。电足会应逢乐伯，霜毫犹未识秦青。

云霄万里期高步，肯把年华镜中度。缃编芸阁细探论，岁月不妨长闭户。

夜凉秋露透窗纱，棂外疏星映晓霞。绣帐文衾堆翡翠，谯楼画角落梅花。

此时夜气神初定，此时稽古心犹劲。辘轳金井寂无声，俯仰乾坤同一静。

砌草萤飞暗复明，神机不动道心凝。渊源直接千年秘，功业宁亏九仞成。

君不见古周公施四事，心思直与帝王通，辗转不忘终夜起。

又不见昔卫武志励精，九十年馀鬓已星，庭除洒扫犹夙兴。

圣贤相传贵无逸，天道流行均宥密。谁云行过八砖花，谁云睡足三竿日。

希贤希圣属吾儒，立志还须与俗殊。用之结绶登玉除，夙夜匪懈熙唐虞。

不用濯缨沧浪隅，孜孜为善功益劬。安能北窗日高卧，疏散无成愧丈夫。

作者简介：（1536—?）明广东东莞人，字茂文，原名炳。隆庆五年进士。授左州知州，调彝陵。历官四川布政司参议。督采贡木，事办而不扰。川人德之。以忧归。